Vybavovanie petícií

Vybavovanie petícií Postup pri prijímaní, evidovaní, vybavovaní a kontrole vybavovania petícií fyzických a právnických osôb v Trnavskom samosprávnom kraji upravuje Smernica riadenia Úradu Trnavského samosprávneho kraja č.7 zo dňa 26.09.2022, účinná od 01.10.2022, schválená predsedom TTSK, ktorá bola vypracovaná v súlade so zákonom č. 85/1990 Zb. o petičnom práve (ďalej aj „zákon o petičnom práve“) v znení neskorších predpisov. Každý má právo sám alebo spoločne s inými obracať sa vo veciach verejného alebo iného spoločenského záujmu na orgány TTSK so žiadosťami, návrhmi a sťažnosťami (ďalej len petícia). Petíciou sa nesmie zasahovať do nezávislosti súdu (napr. zákon č. 311/2001Z. z. Zákonník práce, zákon č. 372/1990 Zb. o priestupkoch v znení neskorších predpisov). Petícia nesmie vyzývať k porušovaniu ústavy a zákonov, popieraniu alebo obmedzovaniu osobných politických alebo iných práv osôb pre ich národnosť, rasu, pôvod, politické alebo iné zmýšľanie, náboženské vyznanie a sociálne postavenie, alebo k roznecovaniu nenávisti a neznášanlivosti z týchto dôvodov alebo k násiliu alebo hrubej neslušnosti. Vo výkone petičného práva sa nesmie nikomu brániť. Výkon tohto práva nesmie byť nikomu na ujmu. Pri zhromažďovaní podpisov sa postupuje podľa § 4 zákona č. 85/1990 Zb. o petičnom práve. Ak podpisové hárky neobsahujú text petície, musia sa označiť tak, aby bolo zrejme, aká petícia sa má podporiť podpismi, na každom podpisovom hárku musí byť uvedené meno, priezvisko a úplná adresa trvalého pobytu každej osoby, ktorá petíciu zostavila, alebo osoby, ktorá je určená na styk s orgánom verejnej správy. Osoby podávajúce petíciu musia pod jej text uviesť počet priložených podpisových hárkov a tieto sa musia priebežne číslovať. Na zostavenie petície, obstaranie podpisov pod ňu a doručenie orgánu verejnej správy môžu osoby podávajúce petíciu vytvoriť petičný výbor.Členovia petičného výboru sú povinní určiť osobu, ktorá dovŕšila vek 18 rokov, na ich zastupovanie v styku s organom verejnej správy.Ak nie je vytvorený petičný výbor, musí sa v petícií určiť osoba, ktorá dovŕšila vek 18 rokov, na styk s orgánom verejnej správy. Ak z obsahu petície vyplýva, že TTSK nie je príslušný vybaviť ju, petíciu do 10 pracovných dní postúpi príslušnému orgánu verejnej moci a oznámi to tomu, kto petíciu podal. Ak vznikne spor o príslušnosť vybavenia petície, TTSK ju postúpi na rozhodnutie Úradu vlády SR do 10 pracovných dní odo dňa, keď sa o spore dozvedel. Ak je petícia určená Zastupiteľstvu TTSK, petíciu prešetruje a vybavuje Zastupiteľstvo TTSK. Výsledkom vybavenia petície je uznesenie Zastupiteľstva TTSK. Ak petícia nemá náležitosti v zmysle § 5 ods.(1) zákona o petičnom práve, TTSK písomne vyzve do 10 pracovných dní od doručenia petície zástupcu alebo osobu, ktorá petíciu podala, aby odstránila nedostatky petície v lehote najneskôr do 30 pracovných dní od doručenia výzvy, s poučením o následku ich neodstránenia. Ak sa v tejto lehote nedostatky neodstránia, TTSK petíciu odloží. Výsledok vybavenia petície TTSK písomne oznámi zástupcovi alebo podávateľovi petície do 30 pracovných dní od doručenia petície alebo odstránenia jej nedostatkov na základe výzvy TTSK. TTSK je povinný zverejniť výsledok vybavenia petície Elektronickej úradnej tabuli TTSK a na Centrálnej úradnej elektronickej tabuli (CUET) do 10 pracovných dní od jej vybavenia. Zverejňuje sa predmet petície bez podpisových hárkov a písomné oznámenie o výsledku petície resp. uznesenie Zastupiteľstva TTSK.Proti vybavovaniu petície je možné podať sťažnosť. Ak zákon o petičnom práve neustanovuje inak, na prijímanie, evidovanie, vybavovanie a kontrolu vybavovania petícií sa primerane použijú ustanovenia zákona č. 9/2010 Z.z. o sťažnostiach v znení neskorších predpisov